Carlos Castaneda

Karlosas Kastaneda (; 1925 m. gruodžio 25 d. – 1998 m. balandžio 27 d.) – iš Peru kilęs amerikiečių rašytojas, antropologas, išgarsėjęs savo ezoterinių kūrinių apie indėno don Chuano mokymus, serija.

Biografija 

Karlosas Kastaneda (gimimo vardas Carlos César Salvador Arana Castañeda – Karlosas Sesaras Salvadoras Arana Kastanjeda) gimė Peru aukštikalnių mieste Kachamarkoje (paties teigimu – Brazilijoje). Jo motina buvo Susana Castañeda Navoa, tėvas Cesar Arana Burungaray. XX a. šeštajame dešimtmetyje persikėlė į JAV, o 1957 m. tapo natūralizuotu JAV piliečiu. 1960 m. Tichuanoje susituokė su Margaret Runyan, tačiau kartu gyveno trumpai. Studijavo antropologiją Los Andželo universitete, 1962 m. įgijo bakalauro laipsnį 1973 m. tapo filosofijos mokslų daktaru.

Studijuodamas pradėjo rašyti autobiografinių knygų seriją apie patirtį, įgytą pas indėnų jakių šamaną don Chuaną. Pagal šią medžiagą jis apgynė savo daktaro disertaciją. Kastanedos knygos susilaukė didelio populiarumo. XX a. paskutiniame dešimtmetyje Kastaneda vėl iškilo į viešumą aiškindamas apie toltekų išmintį Tensegriti. Savo idėjoms populiarinti įkūrė kompaniją Cleargreen Incorporated.

Karlosas Kastaneda mirė 1998 m. balandžio 27 d. Los Andžele nuo kepenų vėžio sukeltų komplikacijų. Kūnas kremuotas, o pelenai išbarstyti Meksikoje.

Kūryba 
Karlosas Kastaneda išgarsėjo, parašęs 12 grožinės literatūros knygų apie savo pažintį su Meksikos jakių genties indėnų šamanu donu Chuanu Matusu. Knygose aprašoma tradicinė indėnų filosofija, šamanistinės praktikos. Pasakojama pirmuoju asmeniu. Knygų siužetas ir pasakojimo stilius su laiku kinta: pirmosiose knygose K. Kastaneda vaizduoja save kaip skeptiškai nusiteikusį antropologijos studentą, tiriantį menkai civilizuotus indėnus, tačiau vėlyvosiose knygose daugiau misticizmo, fantastinių išgyvenimų, donas Chuanas vaizduojamas kaip tikrasis dvasios mokytojas. Nors pats K. Kastaneda teigdavo, kad jo aprašomi įvykiai ir indėnų praktikos yra autentiški, antropologai pateikia nemažai kritikos, kuria remiantis galima teigti, kad daugelis dalykų yra tiesiog išgalvoti, todėl knygos, įskaitant ir pirmąsias, turėtų būti nagrinėjamos kaip grožinės literatūros kūriniai, o ne moksliniai tyrimai. Dauguma K. Kastanedos knygų yra išverstos į lietuvių kalbą.

Pasekėjai 
Dėl gero stiliaus ir įdomaus siužeto K. Kastaneda greitai išpopuliarėjo ir susilaukė nemažai pasekėjų, išleidusių gana panašaus siužeto knygas. Tik dvi pasekėjas – Taišą Abeliar (Taisha Abelar) ir Florindą Doner (Florinda Donner-Grau) K. Kastaneda paskelbė dono Chuano mokinėmis, bet kitų pasekėjų (pvz., Viktoro Sančeso (Victor Sanchez)) nepripažino. Rašytojui populiarėjant, susidarė gana didelis, nors ir menkai organizuotas, K. Kastanedos pasekėjų ratas. Dalis jų domisi aprašytomis metodikomis tik teoriškai, kai kurie bando atkartoti jas ir praktiškai.

Išleistos knygos 
 „Don Chuano mokymas: Jakių pažinimo kelias“ (The Teachings of Don Juan: A Yaqui Way of Knowledge, 1968 m.) ISBN 0-520-21757-8.
 „Kita tikrovė: tolimesni pokalbiai su don Chuanu“ (A Separate Reality: Further Conversations with Don Juan, 1971 m.) ISBN 0-671-73249-8.
 „Kelionė į Ikstlaną“ (Journey to Ixtlan: The Lessons of Don Juan, 1972 m.) ISBN 0-671-73246-3.
 „Sakmės apie jėgą“ (Tales of Power, 1974 m.) ISBN 0-671-73252-8.
 „Antrasis jėgos žiedas“ (The Second Ring of Power, 1977 m.) ISBN 0-671-73247-1.
 „Erelio dovana“ (The Eagle’s Gift, 1981 m.) ISBN 0-671-73251-X.
 „Vidinė ugnis“ (The Fire From Within, 1984 m.) ISBN 0-671-73250-1.
 „Tylos galia“ (The Power of Silence: Further Lessons of Don Juan, 1987 m.) ISBN 0-671-73248-X.
 „Sapnavimo menas“ (The Art of Dreaming, 1993 m.) ISBN 0-06-092554-X.
 „Magiški žingsniai. Senovės Meksikos šamanų praktinė išmintis“ (Magical Passes: The Practical Wisdom of the Shamans of Ancient Mexico, 1998 m.) ISBN 0-06-092882-4.
 „Aktyvioji begalybės pusė“ (The Active Side of Infinity, 1999 m.) ISBN 0-06-092960-X.
 „Laiko ratas“ (The Wheel of Time: The Shamans Of Mexico, 2000 m.) ISBN 0-14-019604-8.

Šaltiniai 

JAV rašytojai
Peru asmenybės